KYK: Wolseley-man op borg vrygelaat ná bakleiery | Netwerk24
Deur Ané van Zyl 28 Augustus 2020 18:41
Die man van Wolseley wat aangekla word van aanranding met die doel om ernstig te beseer ná 'n bakleiery weens padwoede, is Vrydag op borgtog vrygelaat.
Morné Nel (29), 'n plaaslike buurtwaglid, is Donderdag in hegtenis geneem en het Vrydag in die landdroshof in Wolseley verskyn. Hy is op borgtog van R1 000 vrygelaat.
Die aanklagte spruit uit 'n voorval waarin Nel en die bestuurder van 'n Toyota Tazz-motor stry gekry het.
Nel, wat nie aan diens was ten tyde van die voorval nie, is glo volgens 'n ooggetuie met 'n mes gesteek.
Nel sit bo op De Bruin en hou sy hand in die lug, waarna hy hom hard deur die gesig klap. Foto: Skermgreep
'n Video is wyd op sosiale media versprei waarin 'n mens kan sien hoe Nel op die man, wat op sosiale media as Bradley de Bruin geïdentifiseer is, sit en sy kop oplig voordat hy hom deur die gesig slaan. Nel lig ook in die video sy hemp op om vir omstanders 'n rooi kol op sy maag, vermoedelik 'n meswond, te wys.
Carlo de Bruin, Bradley se jonger broer, het Vrydag gesê Bradley het steke gekry aan sy linkeroog, albei sy oë en dele van sy gesig en nek is blou. Hy is egter by die huis.
Nel het ook mediese hulp gekry vir sy meswond ná die voorval.
Volgens 'n ooggetuie, wat nie geïdentifiseer wil word nie, het omstanders alles probeer om die twee uitmekaar te hou.
Die onderonsie het glo ontstaan omdat Nel die regterbaan met sy geparkeerde Ford Ranger-bakkie geblokkeer het. Albei partye het toe glo uit hul voertuie geklim en begin baklei.